ΚΑΝΟΝΙΣΜΟΣ (ΕΚ) αριθ. 2734/1999 ΤΗΣ ΕΠΙΤΡΟΠΗΣ

της 21ης Δεκεμβρίου 1999

για το άνοιγμα και τον τρόπο διαχείρισης των κοινοτικών δασμολογικών ποσοστώσεων για ορισμένα προϊόντα καταγωγής Σλοβενίας και για την κατάργηση του κανονισμού (ΕΚ) αριθ. 428/97

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1569/1999 του Συμβουλίου, της 12ης Ιουλίου 1999, σχετικά με ορισμένες διαδικασίες εφαρμογής της ευρωπαϊκής συμφωνίας συνδέσεως μεταξυ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου(1), και ιδίως το άρθρο 2 παράγραφος 1,

Εκτιμώντας τα ακόλουθα:

(1) η ευρωπαϊκή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, ενεργώντας στο πλαίσιο της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου(2), εφεξής "η συμφωνία" υπογράφηκε στο Λουξεμβούργο στις 10 Ιουνίου 1996 και τέθηκε σε ισχύ την 1η Φεβρουαρίου 1999·

(2) μέχρις ότι αρχίσει να ισχύει η συμφωνία, οι διατάξεις για το εμπόριο και τα εμπορικά θέματα τέθηκαν σε ισχύ με ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας της Σλοβενίας, αφετέρου(3), εφεξής "η ενδιάμεση συμφωνία" από την 1η Ιανουαρίου 1997·

(3) η συμφωνία αναφέρει ότι ορισμένα προϊόντα καταγωγής Σλοβενίας μπορούν να εισάγονται στην Κοινότητα, εντός των ορίων των δασμολογικών ποσοστώσεων ή ανωτάτων δασμολογικών ορίων, με μειωμένο ή μηδενικό δασμολογικό συντελεστή·

(4) με τον κανονισμό (ΕΚ) αριθ. 428/97 της Επιτροπής, της 5ης Μαρτίου 1997, σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων και ανωτάτων ορίων για ορισμένα προϊόντα καταγόμενα από τη Σλοβενία και σχετικά με τη θέσπιση των διατάξεων για την προσαρμογή των εν λόγω ποσοστώσεων και ανωτάτων ορίων(4), η Επιτροπή θέσπισε μέτρα εφαρμογής αυτών των δασμολογικών ποσοστώσεων και ανωτάτων ορίων με βάση την ενδιάμεση συμφωνία·

(5) το άρθρο 10 παράγραφος 2 της συμφωνίας προβλέπει την πλήρη κατάργηση των τελωνειακών δασμών από την 1η Ιανουαρίου 2000, για τις εισαγωγές στην Κοινότητα βιομηχανικών προϊόντων που επωφελούνται από απαλλαγή τελωνειακών δασμών στο πλαίσιο των δασμολογικών ανωτάτων ορίων·

(6) η Επιτροπή πρέπει να θεσπίσει τα μέτρα εφαρμογής για το άνοιγμα των κοινοτικών δασμολογικών ποσοστώσεων που καθορίζονται στη συμφωνία, τα οποία εξακολουθούν να ισχύουν· αυτές οι δασμολογικές ποσοστώσεις είναι ετήσιες και επαναλαμβάνονται για απροσδιόριστη περίοδο· η συμφωνία έχει ήδη καθορίσει το επίπεδο της αύξησης του όγκού των δασμολογικών ποσοστώσεων·

(7) ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα(5), όπως τροποποιήθηκε τελευταία από τον κανονισμό (ΕΚ) αριθ. 1662/99(6), κωδικοποίησε τους κανόνες διαχείρισης των δασμολογικών ποσοστώσεων που προορίζονται να χρησιμοποιηθούν σύμφωνα με τη χρονολογική σειρά των ημερομηνιών παραλαβής των τελωνειακών διασαφήσεων·

(8) πρέπει να εξασφαλιστεί ιδιαιτέρως η ισότιμη και αδιάλειπτη πρόσβαση όλων των κοινοτικών εισαγωγέων στις δασμολογικές ποσοστώσεις, καθώς και η αδιάλειπτη εφαρμογή των συντελεστών που καθορίζονται για τις ποσοστώσεις, σε όλες τις εισαγωγές των εν λόγω προϊόντων σε όλα τα κράτη μέλη μέχρι την εξάντληση των ποσοστώσεων· για να εξασφαλιστεί η αποτελεσματικότητα μιας κοινής διαχείρισης αυτών των ποσοστώσεων, δεν υπάρχει κανένα εμπόδιο στο να επιτραπεί στα κράτη μέλη να αντλούν από τους όγκους των ποσοστώσεων τις αναγκαίες ποσότητες που αντιστοιχούν στις πραγματικές εισαγωγές· ωστόσο, αυτή η μέθοδος διαχείρισης απαιτεί τη στενή συνεργασία μεταξύ των κρατών μελών και της Επιτροπής, η οποία πρέπει οπωσδήποτε να είναι σε θέση να παρακολουθεί το βαθμό εξάντλησης των ποσοστώσεων και να ενημερώνει σχετικά τα κράτη μέλη·

(9) ο κανονισμός (ΕΚ) αριθ. 428/97 πρέπει να καταργηθεί από την 1η Ιανουαρίου 2000·

(10) τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Όταν τα προϊόντα καταγωγής Σλοβενίας, που απαριθμούνται στο παράρτημα, τεθούν σε ελεύθερη κυκλοφορία στην Κοινότητα, συνοδευόμενα από αποδεικτικό καταγωγής όπως προβλέπεται στο πρωτόκολλο 4 της συμφωνίας, επωφελούνται από μειωμένο συντελεστή τελωνειακού δασμού στα επίπεδα, κατά τις περιόδους και εντός των ορίων των κοινοτικών δασμολογικών ποσοστώσεων που προσδιορίζονται στο παράρτημα.

2. Η Επιτροπή διαχειρίζεται τις δασμολογικές ποσοστώσεις που αναφέρονται στο παρόν άρθρο σύμφωνα με τα άρθρα 308α έως 308γ του κανονισμού (ΕΚ) αριθ. 2454/93.

3. Κάθε κράτος μέλος εξασφαλίζει την ισότιμη και αδιάλειπτη πρόσβαση των εισαγωγέων των εν λόγω προϊόντων στις δασμολογικές ποσοστώσεις, στο βαθμό που το επιτρέπει το υπόλοιπο του αντίστοιχου όγκου των ποσοστώσεων.

Άρθρο 2

Τα κράτη μέλη και η Επιτροπή συνεργάζονται στενά για να εξασφαλίσουν την ορθή εφαρμογή του παρόντος κανονισμού.

Άρθρο 3

Καταργείται ο κανονισμός (ΕΚ) αριθ. 428/97.

Άρθρο 4

Ο παρών κανονισμός αρχίζει να ισχύει την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1999.

Για την Επιτροπή

Frederik BOLKESTEIN

Μέλος της Επιτροπής

(1) ΕΕ L 187 της 20.7.1999, σ. 1.

(2) ΕΕ L 51 της 26.2.1999, σ. 3.

(3) ΕΕ L 344 της 31.12.1996, σ. 3.

(4) ΕΕ L 65 της 6.3.1997, σ. 28.

(5) ΕΕ L 253 της 11.10.1993, σ. 1.

(6) ΕΕ L 197 της 29.7.1999, σ. 25.

ΠΑΡΑΡΤΗΜΑ

Με την επιφύλαξη των κανόνων για την ερμηνεία της συνδυασμένης ονοματολογίας, το κείμενο περιγραφής των εμπορευμάτων θεωρείται ότι έχει μόνον ενδεικτική αξία, δεδομένου ότι το προτιμησιακό καθεστώς καθορίζεται, στο πλαίσιο του παρόντος παραρτήματος, από το πεδίο εφαρμογής των κωδικών ΣΟ. Όταν των κωδικών ΣΟ προηγείται ένα "ex", το προτιμησιακό καθεστώς καθορίζεται από το περιεχόμενο των κωδικών ΣΟ και από αυτό της αντίστοιχης περιγραφής, σε συνδυασμό.

>ΘΕΣΗ ΠΙΝΑΚΑ>